P. Farkas, poslanec: (2002-12-11):
Ja by som chcel upriamiť vašu pozornosť na jednu veľkú odlišnosť oproti predchádzajúcemu obdobiu. Ja už piatykrát vystupujem ako spoločný spravodajca k prerokovaniu návrhu štátneho rozpočtu, ale ja mám veľmi príjemný pocit z toho ovzdušia, ktoré tu panovalo v tejto rokovacej sále teraz, to tu tak nikdy nebolo. A chcem sa vám za to úctivo poďakovať. A chcem vyzdvihnúť aj to, že aj predložené pozmeňujúce návrhy sú veľmi presne sformulované podľa nášho rokovacieho poriadku. A keďže vystupovalo tu dohromady 35 rečníkov, teda sa aj hovorilo o návrhu štátneho rozpočtu ako o veľmi vážnom návrhu, chcem vyzdvihnúť ešte aj to, že sa snažil každý poslanec argumentovať, a to je veľmi dobré. V predchádzajúcom období sme tu zažili úplne iné ovzdušie, keď niektorí poslanci tu vykrikovali a skákali do reči iným a panovalo tu úplne iné ovzdušie. Takže aj v práci parlamentu sú niektoré svetlé body, na ktoré treba reagovať a za ktoré sa treba aj poďakovať. Vážené pani poslankyne, vážení páni poslanci, teraz mi dovoľte, aby som hovoril pár slov o ďalšom dianí a ďalšom postupe. Teraz budú zosumarizované všetky pozmeňujúce návrhy, ktoré boli podané v rozprave k návrhu rozpočtu na rok 2003. Máte už k dispozícii tlač 80a, spoločnú správu, k tomuto návrhu. Táto spoločná správa obsahuje jednotlivé pozmeňujúce návrhy. O všetkých pozmeňujúcich návrhoch, ktoré neboli vyňaté na osobitné hlasovanie a ktoré gestorský výbor odporúča schváliť, budeme hlasovať jedným hlasovaním. A o všetkých návrhoch, ktoré gestorský výbor odporúča neschváliť, tiež budeme hlasovať spoločne. A budeme hlasovať osobitne iba o tých návrhoch, ktoré boli vyňaté na osobitné hlasovanie alebo ktoré sú dotknuté podanými ďalšími pozmeňujúcimi návrhmi zo strany pánov poslancov. Dostanete pred hlasovaním k dispozícii ešte ďalšiu tlač pod číslom 80b a v tej tlači budú potom zosumarizované všetky pozmeňujúce návrhy, ktoré tu odzneli v rozprave. O týchto návrhoch budeme hlasovať postupne. Najprv budeme hlasovať o tých procedurálnych návrhoch, ktoré podávali pán poslanec Maxon, ako aj pán poslanec Fajnor, a potom budeme postupne hlasovať o jednotlivých návrhoch v takom poradí, ako odzneli v rozprave k návrhu štátneho rozpočtu. Ešte raz vám chcem poďakovať za prerokovanie tohto návrhu a verím, že čoskoro, možno dneska večer, už budeme mať prijatý návrh štátneho rozpočtu, ktorý zabezpečuje ďalší rozvoj našej ekonomiky, rozvoj spoločnosti a ktorý zabezpečuje základné istoty fungovania spoločnosti. Ďakujem vám pekne za pozornosť. (Potlesk.) Z. Martináková, podpredsedníčka NR SR: Ďakujem, pán poslanec. Panie poslankyne, páni poslanci, prerušujem schôdzu do 17.00 hodiny, keď pristúpime k hlasovaniu o štátnom rozpočte. Chcem upozorniť poslancov z klubov vládnej koalície, že spoločné stretnutie klubov je o 16.00 hodine v kinosále na prízemí o 16.00 hodine, a ešte chcem upozorniť poslancov, dostali ste pozvánky, myslím, že to boli pozvánky, na spirometrické vyšetrenie. Nech sa páči, prebieha do 17.00 hodiny v Parlamentke, kto má ešte záujem. Ďakujem vám pekne za pozornosť. Stretneme sa o 17.00 hodine v rokovacej sále. (Prerušenie rokovania o 12.29 hodine.) (Pokračovanie rokovania o 17.23 hodine.)